De europæiske struktur- og investeringsfonde 2014-2020 Sammenfattende rapport for 2016 om de årlige gennemførelsesrapporter for gennemførelsesperioden 2014-2015

De europæiske struktur- og investeringsfonde 2014-2020

Sammenfattende rapport for 2016 om de årlige gennemførelsesrapporter for gennemførelsesperioden 2014-2015

1.Indledning

Selv om der er tegn på økonomisk opsving, er væksten i mange medlemsstater og regioner stadig skrøbelig, og de har fortsat strukturelle svagheder. Der er stadig økonomiske og sociale skævheder mellem og i medlemsstaterne, og det overordnede investeringsniveau er fortsat under niveauet fra før krisen. Den nye generation af programmer under de europæiske struktur- og investeringsfonde (ESI-fondene) for 2014-2020 indebærer betydelige muligheder for offentlige og private investeringer til fremme af vækst, beskæftigelse og strukturforandringer.

En samlet investering på 638 mia. EUR i perioden 2014-2020, omkring 1 mio. udvalgte projekter for 58,8 mia. EUR (allerede steget til 128,8 mia. EUR i efteråret 2016), 274 000 virksomheder, der modtager støtte, 2,7 mio. mennesker, der modtager støtte med henblik på jobsøgning, uddannelse eller erhvervsuddannelse, og investeringer i forbedring af biodiversiteten på 11,1 mio. ha landbrugsjord – dette er nogle af de foreløbige resultater af de årlige gennemførelsesrapporter fra 2016 indsendt af medlemsstaterne om gennemførelsen af ESI-fondene i programmeringscyklussens første to år.

I meddelelsen fra december 2015 "Investering i job og vækst - maksimering af bidraget fra de europæiske struktur- og investeringsfonde" sammenfattes resultaterne af forhandlingerne med alle medlemsstaterne om partnerskabsaftaler og programmer. I meddelelsen var der ligeledes fokus på de fem ESI-fondes forventede bidrag til EU's vækststrategi, til investeringsplanen for Europa og til håndteringen af strukturelle udfordringer og reformer i medlemsstaterne. ESI-fondene yder også direkte bidrag til gennemførelsen af Kommissionens politiske prioriteter.

Denne rapport er den første i en række af årlige rapporter til EU-institutionerne om gennemførelsen af ESI-fondene. Der gøres status over vigtige nye tiltag i 2014 for at forbedre kvaliteten af udgifterne såsom tematisk koncentration, tættere koblinger med den økonomiske styring, forhåndsbetingelser, øget fokus på resultater og resultatmålingsmekanismer. Rapporten opfylder to formelle krav: a) at sammenfatte de årlige gennemførelsesrapporter fra 2016 om de 533 programmer forelagt af medlemsstaterne og regionerne for perioden 2014-2015 og b) at sammenfatte resultaterne af de tilgængelige programvurderinger.

I rapporten sammenfattes oplysninger om projektudvælgelse og indikatorer for konkrete resultater og for medlemsstaternes og regionernes udvikling af gennemførelsesmekanismer. Den supplerer den tekniske analyse fra maj 2016 af ESI-fondenes budgetgennemførelse foretaget ud fra et EU-budgetperspektiv.

I punkt 2 nedenfor gives et overblik over fremskridt i gennemførelsen ved udgangen af 2015, og der redegøres for bestræbelserne på at udvikle sunde strategier og mekanismer, som skal sikre effektive investeringer. I punkt 3 redegøres nærmere for fremskridt på de centrale tematiske områder. I punkt 4 sammenfattes den igangværende indsats for at sikre en solid evaluering af gennemførelsen af politikker.

2.Overblik over bestræbelserne på at programmere ESI-fondene og kickstarte investeringer

I 2014 og 2015 havde de nationale og regionale myndigheder tre centrale mål: a) at afslutte forhandlingerne og sikre vedtagelsen af de nye programmer, b) at lancere de nye programmer og c) at afslutte gennemførelsen af programmerne for 2007-2013 med gode resultater.

Den sene vedtagelse af den flerårige finansielle ramme for perioden 2014-2020 havde konsekvenser for vedtagelsen af lovgivningen om ESI-fondene. Processen for vedtagelse af programmerne for 2014-2020 og de forventede resultater af disse programmer blev forelagt i december 2015. Ved udgangen af 2014 var der blevet vedtaget 220 programmer. Størstedelen af programmerne – 313 programmer – blev afsluttet i 2015, heraf 181 dog først i andet halvår. Selv om der er blevet indberettet fremskridt for de fleste programmer vedtaget i 2015, var mange stadig i gang med at udvælge deres første projekter ved udgangen af 2015.

I generationen af programmer under ESI-fondene i perioden 2014-2020 er der stærkere fokus på resultater, gennemsigtighed og ansvarlighed. Alle programmer skal indsende årlige gennemførelsesrapporter indtil 2023 med en detaljeret kvantificering af fremskridt med hensyn til finanser, output og forventede resultater. Dette bringer klart programmerne i overensstemmelse med initiativet om et EU-budget med fokus på resultater.

2.1.Overblik over fremskridt i gennemførelsen

Den åbne dataplatform for ESI-fonde er blevet opdateret, således at man kan se det finansielle omfang af de udvalgte projekter og prognoserne og resultaterne for fælles indikatorer som indberettet af programmerne i de årlige gennemførelsesrapporter i 2016.

2.1.1.Finansieringsoversigt

Der var blevet foretaget EU-udbetalinger for i alt 15,4 mia. EUR til medlemsstaterne ved udgangen af 2015. Dette beløb udgjorde 13,8 % af EU's forpligtelser for 2014 og 2015 og var primært betalinger af forfinansiering.

I de årlige gennemførelsesrapporter fra 2016, som dækker 2014 og 2015, har medlemsstaterne orienteret Kommissionen om de finansielle bevillinger til udvalgte projekter. Det samlede finansielle omfang af de udvalgte støtteberettigede projekter var 58,8 mia. EUR, hvilket udgør 9,2 % af de samlede planlagte investeringer i perioden 2014-2020. EU-bidraget til de udvalgte projekter anslås til 41,8 mia. EUR. Antal udvalgte projekter, opdelt på tematisk mål, pr. medlemsstat ved udgangen af 2015 vises i tabel 1 nedenfor.

Tabel 1: Samlede udgifter til udvalgte projekter, opdelt på tematisk mål (mio. EUR), og projektudvælgelsessats ultimo 2015